Mystisk censur fortsætter: Endnu en dansk Facebook-gruppe forsvinder

Gruppen var det eneste sted, de 5.000 utilfredse borgere kunne mødes for at diskutere deres dagsorden.

Fuldstændig uden forklaring har Facebook fjernet gruppen 'Politiet tilbage på Amager', der havde 5.000 medlemmer. Ejeren bag har flere gange prøvet at få svar på hvorfor, men uden held.

For Facebook er tavs som graven.

»Den forsvandt bare fra den ene dag til den anden. Jeg skrev selvfølgelig til Facebook flere gange for at spørge, hvorfor gruppen blev slettet. Det virker, som om de er fuldstændig ligeglade,« siger Mark Schiller, der var administrator af gruppen ‘Politiet tilbage til Amager'.

En, ifølge Mark Schiller, fredelig gruppe, der ville sætte fokus på lukningen af en politistation på Amager.

Ud over et enkelt slettet billede, som gruppen ikke havde rettigheder til, kan han ikke komme i tanker om, hvad der skulle have gjort gruppen ulovlig. Der var heller ikke nogle stødende opslag på siden, fortæller han.

»Den forsvandt bare over natten. Da jeg loggede på, havde flere medlemmer skrevet til mig og spurgt, hvorfor jeg havde nedlagt gruppen, der på det tidspunkt havde mere end 5.000 medlemmer,« siger Mark Schiller.

Eneste sted, de kunne mødes

Facebookgruppen var det eneste sted, hvor de godt 5.000 mennesker kunne mødes og diskutere deres agenda. Derfor er det ifølge Mark Schiller ‘ærgerligt’, at siden pludselig forsvandt.

»Der var stor forvirring. Efter at have skrevet til Facebook ventede jeg et par dage, men da jeg kunne se, Facebook ikke ønskede at svare, lavede jeg en ny gruppe,« siger Mark Schiller, der stadig den dag i dag afventer svar.

»Det er dybt mærkeligt, at man ikke som et minimum kan få en grund til, at siden er lukket,« siger han.

Facebooks besked til Apple-forummet Hello, Din side "Ducator.dk" er blevet fjernet, da den overtræder vores anvendelsesvilkår. En Facebook-side er en specifik tilstedeværelse, som udelukkende må anvendes i forretningsøjemed eller til salgsfremmende formål. Sider, der bl.a. er hadefulde, truende eller obskøne, er ikke tilladte. Vi fjerner også sider, der angriber en person eller en gruppe, eller som er konfigureret af en uautoriseret person. Hvis din side er blevet fjernet af en af ovennævnte årsager, bliver den ikke genindsat. Fortsat misbrug af Facebooks funktioner kan medføre, at du helt mister din konto. The Facebook Team

Ikke første gruppe, der forsvinder

Version2 har tidligere beskrevet, hvordan Facebook lukkede Danmarks største Apple-forum ned fuldstændig uden begrundelse.

Akkurat som Mark Schiller oplevede sidens administratorer, at det var umuligt at få en begrundelse fra Facebook.

Havde nogen anmeldt gruppen? Var der stødende indhold, som var sluppet forbi deres filtre og redigering? Var der ulovlige billeder?

Facebook var tavs.

Apple-gruppen havde 14.500 medlemmer og blev lukket efter skriftlige trusler om at anmelde sitet, til det blev lukket. Hvis det var sådanne trusler, der blev til virkelighed i de to tilfælde, vides ikke.

Version2 har også denne gang forsøgt at få fat i Facebook - uden held.